Eva Møller (KF), 2001-04-04:
Man kan sådan gøre sig lidt tanker, når man står med et lovforslag, som alt i alt fylder 44 sider.
På side 11 ser man så en sammenfatning over de økonomiske og de administrative konsekvenser, og stort set hele vejen ned igennem står der »ingen eller meget begrænsede konsekvenser«.
Så kan man spørge, om det skal fylde 44 sider! Omvendt kan vi også sige, at det, der er her, i al væsentlighed er nogle tekniske ændringer baseret på Vurderingsudvalgets rapport fra september 1999.
Selv om vi i Det Konservative Folkeparti bestemt ikke er begejstrede for, at der lægges skat på boligen, og slet ikke for, at der lægges øget skat på boligen, så opfatter vi som sagt dette her som stort set ren teknik og går derfor også ind i en teknisk drøftelse og en drøftelse af, om vi kan gøre det, som statsministeren vel ville have sagt det, lidt bedre.
Jeg vil da gerne sige, at der er elementer i det, som man kan være positiv over for.
Der er også nogle, som vi er lidt mere skeptiske over for.
Vi er positive over for den ændring, der ligger i, at vurderingsformænd og vurderingsmedlemmer bliver behandlet ens, og at begge parter skal genudpeges, hvis de ellers opfylder betingelserne for det og bliver indstillet til det.
Vi er bekymret for, om der kan komme et meget stort og øget bureaukrati ud af den model, der ligger i, at man f.eks. udtager 5 pct. af ejendommene hvert år og går ind i en dialog
Men vi kan jo håbe på, at det går den anden vej, idet der ikke ligger nogen forpligtelse til at udpege dem.
Derfor kunne man jo håbe på, at det var de borgere, som fornemmede, at de havde mest brug for på forhånd at komme ind i en dialog med myndighederne, som udfyldte skemaet og dermed kom i dialogen, så vi fik en forbedret kvalitet af vurderingen.
Men det må komme an på en prøve, om det går den ene
eller den anden vej, men bureaukratiet beder vi om at man gør så ringe som overhovedet muligt
Der er bureakrati nok i dette her land.
Så har jeg noteret mig, at det bliver således, at det fremover vil blive muligt at foretage en vurdering, uden at der overhovedet er en vurderingsmand til stede.
Og jeg vil gerne sige, at det er en af de ting, som vi set i lyset i borgernes retssikkerhed er meget bekymrede for i Det Konservative Folkeparti.
Vi mener, at der ligger en sikkerhed for og en beskyttelse af borgeren i, at der er et demokratisk element, og at det ikke er ren teknik, når man foretager vurderingen.
Jeg har bemærket, at ministeren i lovforslaget siger, at man forestiller sig, at det er de meget store og teknisk komplicerede vurderinger, der foretages på den måde;
Så har jeg i høringssvarene noteret mig, at Kommunernes Landsforening er bekymret for, hvorvidt man kan holde de økonomiske belastninger af kommunerne nede på så ringe niveau, der her er tale om, men jeg går ud fra, at ministeren og kommunerne i fællesskab vil afklare det i forbindelse med drøftelserne om kommunernes økonomi.
Vi er i hvert fald ikke indstillet på, at der skal væltes yderligere byrder over på kommunerne i den her anledning. Men som sagt betragter vi forslaget som værende mestendels et teknisk spørgsmål og vil godt gå ind i nogle overvejelser og nogle positive spørgsmål under udvalgsbehandlingen.